khistorydata/jeongjo-sjw-relations huggingface dataset:
정조 1년
大司諫柳戇疏曰。伏以臣以無似之賤品。荷不世之洪恩。前後聖批之下。莫不惶愧感激。不顧踪地之難安。連陳憂憤之危衷。不惟不賜瀆撓之罪。反承褒嘉之隆。逈絶尋常。臣雙擎拜稽。字字流涕。嗚咽而不成聲。不知臣身之爲臣有。而磨頂放踵。何以報此如天之恩耶。臣雖至愚極劣。豈不能仰揣聖意商量之所在。而掩義蔑公。誠爲有國之大憂。討逆尊君。卽是臣子之常分。不如是。君不君臣不臣。而國之不亡者。幸也。臣之進言。非敢以情勢之可以自恕。而直以沐浴義重。他不暇顧。以書替陳。而至於呼唱道路。冠帶禁扄。尤非義分之所敢出者。玆於特牌之下。又干違命之誅。臣罪至此。尤合萬殞。伏乞聖慈。俯垂哀憐。亟賜恩勘。以全進退之義。則臣雖退伏田廬。豈敢忘旅議賁規之義。少答聖朝生成之澤乎。臣於乞勘之章。義不敢更瀆。而事在目下。亦難含默而負恩。略有陳列。惟聖上垂察焉。臣於昨日逆禶三品禮安葬之命。伏不勝繞壁驚歎。旋因院啓。有三字繳還之敎。日月之更。臣實欽仰。而第伏念過而能改。古聖王盛節。而曷若無過可改之爲。盡善盡美耶。夫子之有過而人必知。固殿下已事之幸。而宋太祖無過可諫之言。尤殿下將來之加勉處也。伏願聖上。懲前之過。毖後之失。一令一政。權度於天理人欲之分。謹之於始。勿之有悔於過差之後。毋招頻復之咎。益懋終譽之休焉。獻納朴在源避嫌。萬萬不成事理。干連逆獄。元非親疎之可論。而在源之於宗德。服盡緦功。禮所云路人者。而强引不當之嫌。若非阿於所好。必是自占便宜。如是而盡免合辭之論。則名以同宗。與夫異姓之疎遠者。擧引謬例。朝廷將無懲討之論。臣不勝寒心也。向來尹得孚之於尹弘烈。李敬一之於韓翼謩也。一套相承。而未經嚴處。更有此在源之盡葫。臣謂尹得孚李敬一朴在源。竝施不敍之典。以警具僚避事之習焉。先王之刑罰人罪。嗜於殺人以生道。殺人。所以禁暴而止殺也。後辟法外輕刑。人易犯法。罪至難赦。不得不殺。末梢還不免多殺。江統之告君。仲長統之書座。甚是深留睿念處也。日作三囚減死。雖出好生之聖衷。而頑民輕犯之慮。臣不能保其必無。儒臣疏請。允合執法之意。聖上允從。尤仰轉環之德。而第李儒慶。以同參啓覆之三司。不能爭執之罪。初無異同。而佯若不知。聯名於論罪兩司之章。如此顚錯之處義。前所未聞。臣謂宜施刊版之典。以勵士夫之風節焉。高鳳煥盧兢等之罪謫。不但鬻文場屋壞誤士風而已。其出入逆家。爲其死士。地處雖賤。而作俑敎猱。比之李鎭當李沖輩。有加無減。而卽聞竝在放釋之科。聖意雖出於咸宥竝生之至德。隄防之不嚴。黨與之復肆。實有無窮之慮。況薄藝鬻賣之類。一聞此輩之蒙宥。必多生心於舊習。此亦不念也。請亟寢高鳳煥等特放之命。以嚴大防焉。答曰。省疏具悉。首陳箴警。予痛嘉之。三品禮三字。已命反汗。而至於無過可改之言。受以用之。欲適不可。當留意矣。朴在源李敬一尹得孚事依施。李儒慶事。處義雖未洽當。玉堂與兩司有異。推考。可也。高鳳煥盧兢事依施。爾其勿辭。從速察職。
정조 1년
副修撰南鶴聞疏曰。伏以。臣與右承旨任希簡。有從男妹應避之嫌。臣之所兼春秋之銜。不可仍帶。伏乞聖明。俯垂諒察。亟命攸司。照例遞改。以存公格。不勝幸甚。答曰。省疏具悉。疏辭。下該曹稟處。
정조 1년
丁酉十一月二十七日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。具明謙事更思之。終有可疑之端。蔡弘履如無往復營裨之事。則卽是明謙之誣罔。如或往復。則卽是弘履之所失。以此以彼。不可不一問於往復裨將而後處之也。國榮曰。聖敎誠然矣。欲知其眞僞。固當問於裨將。而似有以裨證帥之嫌矣。上曰。此則不然。只問其弘履之密囑於裨將與否。則少無證帥之嫌矣。國榮曰。若不提本事。只問其往復之委折。則似無此嫌矣。命退去。諸臣以次出。
정조 1년
丁酉十一月二十七日辰時。上御熙政堂。朝講入侍時。領事徐命善。同知事吳載純。特進官洪樂性黃景源。參贊官任希簡。侍讀官朴祐源。檢討官南鶴聞。持平宋銓。記事官鄭東浚。記事官徐龍輔金勉柱。以次進伏訖。上讀前受音訖。祐源進講論語第一卷。自吾與回也言。止比而不周。上讀新受音訖。祐源曰。子曰溫故而知新。可以爲師矣。此章言溫故之中。見得道理愈精。每每有得於其所未得。則引而伸之。觸類而長之。可以爲師矣。蓋昔之所得。雖曰。旣爲吾有。若不時加尋繹。則亦未免有廢棄遺忘之患。無所據而知新矣。此乃學者。下學上達之理。而中庸致知之工也。聖人垂訓深切著明。而三代以後。師道在上。帝王之學。尤宜於溫故知新。上下工夫也。今我殿下。在君師之位。勤緝熙之工。聖學高明。日新又新。顧何待臣等之仰勉。而第念帝王之學。異於記問。必於窮格上勉勉孜孜。無或間斷然後。可以盡君師之責。伏願殿下。勿謂已知已得。而有所放忽。時習舊聞。而每有新得。則所學在我。而其應不窮矣。鶴聞曰。子貢問君子。子曰先行其言。而後從之。聖人敎人。必就其不足處而警勉焉。子貢才智兼備。見得旣高。可謂成德之君子。而若論其未盡處。則言語有餘。而踐履不足。故夫子此言。深中子貢之病。豈非對症之藥石乎。易曰。言行。君子之所以動天地也。可不愼乎。雖尋常學者。言行不能相符。則鄕黨州里之間。不可以成德之君子稱焉。況帝王一言。如綸如綍。動爲四方萬民之標準矜式。一出而不可行。則其爲聖德之累大矣。乃者逆禶葬。用三品禮之下敎。雖幸旣命收還。而此是不可行之敎也。殿下亦必念群下之不欲承奉。而昵於私恩。有此下敎。此豈先行後從之義乎。繼自今益加聖工於言行二字。是臣區區之望也。上曰。上下番所陳。俱好矣。命善曰。省其私之私字。卽指燕處易忽之時也。蓋人情每忽於愼獨。故尤宜省察上着工。伏願殿下。必於燕居之辰。益懋省察之工焉。上曰。所陳好矣。載純曰。視其所以。卽謂聖學之基址者也。察其所安。卽謂成德之極處者也。安之一字。意味最長。伏願深留玩頤焉。上曰。所陳。好矣。樂性曰。上下番經筵已奏。別無仰達矣。景源曰。此云君子不器。蓋器者。只適於一用而已。君子若局於一處。則難成君子之道。不器二字。卽體念處矣。上曰。所陳。好矣。希簡曰。別無仰達矣。銓曰。儒臣經筵已奏。別無仰陳矣。上下詢祐源等曰。今日爲學製云。然乎。祐源曰。然矣。上曰。日勢已晩。多士之來會。想已久矣。儒臣先退。卽爲設場。可也。命善曰。日間聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。命善曰。以今番黃海水使事言之。果有不能檢察之失。而至於遞任。似涉過當。且閫任之數遞。亦甚可悶矣。上曰。似然矣。仍命書傳敎曰。聞大臣所奏。予意亦然。水使果有不能檢飭之失。而不可以此輕遞閫任。黃海水使黃寀。緘辭從重推考。雖以道臣言之。不善督察之責。在所難免。黃海監司徐有寧推考。上曰。守令有闕代。口傳差出。出榻敎上謂命善曰。大司諫又爲陳疏。可謂有懷必陳。誠可嘉矣。命善曰。隨聞隨陳。甚得臺體矣。上曰。今番放秩。爲幾何云乎。命善曰。爲二百餘人云。實是曠蕩之典。不勝欽仰之至矣。銓所啓。請大靜縣爲奴罪人金壽賢。依律處斷。上曰。不允。又所啓。請興陽縣爲奴罪人河翼龍。南海縣爲奴罪人金重得。亟令王府設鞫得情。快正王法。上曰。不允。又所啓。請梁山郡定配罪人錫達。依律處斷。上曰。不允。又所啓。請削黜罪人金漢耆。亟施竄配之典。上曰。不允。又所啓。請海南縣竄配罪人金載順。亟令王府設鞫嚴問。上曰。不允。又所啓。請故判書李潭。亟施追削之典。上曰。不允。又所啓。請三水府定配罪人洪達洙。亟令王府更加嚴鞫。依律處斷。上曰。不允。又所啓。請長鬐縣遠竄罪人聖中。亟令王府設鞫嚴問。期於得情。快正王法。上曰。不允。又所啓。請削版罪人有臣宗甲義駿。竝令王府設鞫嚴問。依律處斷。上曰。不允。又所啓。請鄭克煥宋翼彦宋載中李鎭吳翰源金載器趙德潤洪時溥李心淵朴相集李商進復一等。已物故外。設鞫嚴問。快施當律。上曰。不允。又所啓。請黑山島島配罪人李普溫。設鞫嚴問。上曰。不允。又所啓。請鍾城府定配罪人趙濟泰。海南縣定配罪人李潤成。更令王府設鞫得情。施以當律。上曰。不允。又所啓。請楸子島定配罪人趙嵎。亟寢酌處之命。仍令王府設鞫得情。快正王法。上曰。不允。又所啓。請旌義縣減死安置罪人興老。亟寢酌處之命。仍令王府設鞫得情。快正王法。上曰。不允。又所啓。請新除授執義李宗榮。時在慶尙道咸安郡任所。司諫院司諫奇彦鼎。時在全羅道光州地。請竝斯速乘馹上來事。下諭。上曰。依啓。上命書副校理南鶴聞疏批及大司諫柳戇疏批訖。仍命退。諸臣以次退出。
정조 1년
丁酉十一月二十七日未時。上御誠正閣。副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯濟進前。上進御。上曰。卽見都憲之疏。則衮闕與言事。皆切實矣。國榮曰。然矣。科制變通。願堂革罷。俱是時急之事。至於初仕之薦。曾經銓官。故所陳果有意見矣。上曰。柳戇疏中。朴在源等論罪果是矣。論啓之人。若是有服。則其在敦親之義。固當圖避。而曰。以同宗遠戚。擧皆爲引。則誠如柳戇之言。懲討之人。其將無乎。國榮曰。聖敎誠然。而雖是無服之親。亦有親疎之別。似不可以一例論之。而近來因此爲嫌者。甚多。不可不一番規警矣。命退去。諸臣以次出。
정조 1년
丁酉十一月二十七日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。昨見內局草記。則牛黃麝香之進排者。合爲近三百部。以此觀之。則他藥材進排。必倍於此。臘劑所入。何若是夥然乎。國榮曰。此雖年例應行之進排。而量其丸劑所入之數。則牛黃麝香進排之數。大抵過多矣。上曰。臘劑所入。必不若是之多。當此經費匱竭之時。貢價之多出。亦甚可悶。予意則量其所入。減進排之數。無妨。四字刀削若減其進排之數。則其在惜費之道。庶可裨益於經用。而醫官輩亦不無藉此而染指者。今榮若猝然減削。奪其渠輩所食。則必多呼怨之弊。是亦可悶矣。上曰。此則不然。多費經用。作爲渠輩囊橐。實無義意。流來定例。今不可猝地變通。而此亦從當商議一番釐正矣。國榮曰。似然矣。上曰。醫講連爲之乎。國榮曰。雖未頻講。時時爲之矣。上曰。新入諸醫之術業。比前。何如。國榮曰。一自講習之後。雖無顯著之效。稍有長進之望矣。上曰。以醫女之不閑醫術。曾有飭敎。而近以待令差備者見之。非但脈法之全未解得。論症議藥之際。不分表裹輕重之別。如是而將焉用哉。良覺寒心。國榮曰。向來飭敎之後。醫官輩。頗着意敎講。而醫女皆是年多之故。非但敎訓之最難。亦不着實隷習。以此之故。解蒙者極少。是可悶矣。上曰。時時申飭醫官。以爲加意敎習。好矣。命讀諸道啓本。國榮讀奏。命退去。諸臣以次出。
정조 1년
行都承旨洪國榮藥院直。左承旨李亨逵病。右承旨任希簡坐。左副承旨李鎭衡坐。右副承旨李秉模坐直。同副承旨申應顯坐直。注書柳孟養藥院直鄭東浚仕直。事變假注書朴長卨仕。
정조 1년
下直。訓戎僉使李弼周。
정조 1년
申應顯啓曰。合辭方張之時。兩司無詣臺之員。除在外傳旨及疏批未下外。未肅拜呈告人員。倂卽牌招。何如。傳曰。允。
정조 1년
傳于申應顯曰。雖命代押。孝明殿當親祭矣。
정조 1년
備忘記。今下弓矢。訓戎僉使李弼周處。給送。
정조 1년
任希簡。以弘文館言啓曰。校理李謙彬。由限已過。副校理沈有鎭。旣有只推之命。竝卽牌招察任。何如。傳曰。允。
정조 1년
以校理李謙彬牌不進罷職傳旨。傳于申應顯曰。只推。
정조 1년
傳于申應顯曰。親祭齋戒相値。再明日次對。明日爲之。
정조 1년
申應顯啓曰。明日次對。兩司當爲進參。除在外箚批及疏批未下外。大司憲李徽之。待開門牌招。何如。傳曰。允。
정조 1년
傳于申應顯曰。明日次對。大司諫柳戇。一體牌招。
정조 1년
申應顯啓曰。持平洪秉聖宋銓。疏批已下。明日次對。一體牌招。以爲推移進參之地。何如。傳曰。允。
정조 1년
申應顯。以司饔院官員。以監膳提調意言啓曰。慶尙道十二月朔進上。今日來到。而大殿所封物種中。生猪一口。比前體小。不得捧入。使之改備封進。而其在事體。殊涉未安。當該道臣推考。封進官從重推考。領來陪持人。令攸司科治。何如。傳曰。允。下人勿爲科治。
정조 1년
又以備邊司言啓曰。卽見全羅監司鄭元始狀啓謄報。則以爲異國人二十四名。漂到於珍島郡南桃浦訥玉島後洋。而考其票文。見其書答。則福建省漳州府海澄縣商船之漂流者。彼人船體旣完。且願水路速歸。則船中所傷木物申飭改給爲辭矣。譯學問情。姑未及上來。而渠輩情願。旣如是從水路還歸。則不可使多日留滯。折傷帆席上貫木。依其尺量。以松木卽速造給後。捧手票直爲發送。而所着衣袴等物。依例精造以給。候風間糧米及越海糧。以沿邑儲置。從厚題給。柴油鹽醬魚藿等物。亦爲優給。以示朝家矜恤之德意。留住間。禁雜人看護等節。道帥臣處。一體嚴飭。分付。待其還送狀聞之來。令槐院撰出咨文。別定禁軍。騎撥下送于灣府。使之傳給鳳城將處。以爲傳送于北京之地。何如。傳曰。允。
정조 1년
又以義禁府言啓曰。保放罪人鄭弼臣尹珖等査啓。今已啓下。依例還囚之意。敢啓。傳曰。知道。
정조 1년
大司諫柳戇箚曰。伏以臺閣。國之重選。獻納李昌漢。不辨魚魯。濫竊科第。露醜於殿庭製述之日。人莫不傳笑。而充擬於言責之任。持平洪秉聖。身爲御史。挾娼渡海。纔經流宥之典。遽置風憲之職。政注不審。誠非細故。臣願竝命改正。以重臺選。咸安邑有積痼之弊。前郡守李宗榮。陳疏稟處。方多釐革之擧。付之生手。民必失望。旣出其代。遂事勿說。而此亦銓曹不善審量之致。當該銓官。從重推考。以明飭勵之意焉。臣於陳疏後。追聞李煥龍李載運金樂道。亦在放釋中。比之鳳煥輩。所犯差有輕重。而鬻文場屋壞誤士風之罪。宜無異同。乞收成命。以嚴國法焉。答曰。省箚具悉。李昌漢洪秉聖事。以不嫺文詞與風流罪過。改正臺望之請。如爾在言地者之言。固是矣。其視朝廷尙寬之政。能無刻削之歎乎。銓官事。不過官師相規依施。李煥龍等事。予不何無罪。當其發配之始。旣不能納招其鬻文於某某人姓名。則終非明其爲賊之義。而況當大霈。有此疏釋之命矣。爾其勿辭。從速察職。
정조 1년
持平宋銓疏曰。伏以。臣於朝筵傳啓退出之後。始得見三覆時下該曹判付文案。則重根之闕庭抽刃。李彝永之白晝殺人。李㖯伊之僞造印曆。俱係罔赦之律。而只以我聖上好生之德意。皆有減死刑配之命。天道雖貴於慘舒。常刑不可以低仰。今此三重囚之罪在必死。得傳生議。竟未免失之太寬。臣謂竝還收重根㖯伊李彝永酌處之命。一依本律勘斷。所不可已也。多臺旣以此引避。儒臣亦以此箚論。而臣新從外土。漠未聞知。倉卒登筵。未及論啓。言旣後時。罪著溺職。玆附執法之義。兼暴自訟之忱。伏乞聖明。亟允所言。以重邦憲。仍削臣職。以安微分。千萬幸甚。答曰。省疏具悉。爾其勿辭察職。
정조 1년
持平洪秉聖疏曰。伏以。居諸迅邁。冬序又半。仰惟我殿下。嚴廬哀疚之中。撫時號慕。益復罔極。仍伏念臣於向年。孼由己作。自陷大戾。幸賴我先大王日月於臣。父母於臣。寬其重辟。施以薄竄。朽骨再肉。枯荄復春。未足以喩盛德之萬一也。豈意數年之間。龍馭莫攀。萬事都休。結草圖報。此生已矣。只有徹天之聲。徹地之淚而已。聖人御極。萬物咸覩。如臣罪累之蹤。亦被陶甄之化。內而郞暑。外而縣紱。隨分殫竭。筋力自效。古人所謂追先帝報陛下者。唯在於此。榮塗一步。若隔前生。含恩訟愆。感祝徒切。乃於千萬夢想之外。忽伏承柏府新命。臣手奉除旨。涕淚先零。誠不知何以得此於聖明之世也。顧今新化淸明。言責尤重。凶逆未鋤。懲討方張。若臣之庸騃賤品。雖非不可進之情勢。宜在刊汰之列。而遽蒙謬恩。殆同無故。臣心恧蹙。已不暇言。實非所以重一初之臺選。勵四維於淸朝也。噫。臣積經憂畏。萬念灰冷。今雖欲彯纓束帶。重入脩門。抗顔論事。以效一日之責。而不惟臣之顧影多慙。對人先愧。世必目之以貪饕之一鄙夫。臣將何以自解哉。義重沐浴。而猶不敢爲進身之計。有臣如此。生不如死。玆敢不避瀆撓之誅。悉暴肝血之懇。伏乞聖慈。哀之憐之。亟命遞改。仍令選部勿復檢擬。臣不勝大願也。臣旣不以言官自處。則宜不敢復有所言。而忠愛之誠。根於秉彝。憂憤之心。不後他人。敢此略陳其槪。以冀聖明之垂察焉。嗚呼。殿下視今日爲何如時。而雍容暇豫。伈伈俔俔。亂賊無所懲畏。義理由此䵝昧。臣恐若是不已。則禍變潛滋。宗社阽危而莫之救也。試以今日合辭中所請者言之。孰非不共戴天。人得以誅之逆。孰非負犯至重。關係不輕之凶。而王章未伸。輿憤莫洩。或罪成三案。或罪著鞫案。合有難赦之罪。俱在必誅之科。或妖兒伏法。而凶女猶存。此不獨三司之齊聲。卽擧國含生之類。莫不沬血而同憤者也。然而包荒太過。一例靳持。以不忍之私恩。廢當行之公法。伏惟我殿下。聖學高明。洞貫今右。曷嘗有罪犯如此。得逭天誅者。而優遊不斷。尙置覆載之間。此所以前有若淵之跳踉。後有後翼之嘗試者也。臣竊痛心焉。唯願快揮乾斷。竝賜允兪。以靖世道。以杜亂萌焉。且臣於啓覆時。三罪人減死之命。竊有所訝惑者。殺人者死。三尺至嚴。不可以好生之德。失之於太寬也。至於禁中拔劍。曆書僞印。尙亦貸其當律。則是國無法也。不能爭執之臺官。堂疏請罷。旣蒙許可。則其不當屈法。殿下亦未嘗不照燭。而獨於此。無還寢成命之擧。豈不大有乖於刑政哉。臣謂收還三罪人酌處之命。斷不可已也。答曰。省疏具悉。所陳。予非忽於懲討也。傳生三囚事。亦有酌量者。爾其勿辭察職。
정조 1년
行都承旨洪國榮藥院直。左承旨李亨逵坐。右承旨任希簡坐直。左副承旨李鎭衡坐。右副承旨李秉模坐。同副承旨申應顯坐直。注書柳孟養藥院直鄭東浚仕直。事變假注書朴長卨仕。
정조 1년
傳于李秉模曰。晝講。次對同爲入侍。
정조 1년
傳于任希簡曰。館學齋任。亦爲待令。
정조 1년
弘文提學前望。以洪國榮落點。
정조 1년
申應顯。以司僕寺內乘。以一二提調意言啓曰。兼內乘具埱呈狀內。矣身所帶軍職。與內乘俱是入番之職。番次每患掣礙。實無竝行之勢。內乘之任。入啓遞改。以便公私云。所帶兩任。旣如是相妨。則勢難强迫。今姑改差。其代。卽令該曹口傳差出。以爲推移入直之地。何如。傳曰。允。
정조 1년
兵曹口傳政事。以李格爲兼內乘。
정조 1년
李亨逵。以司僕寺內乘。以一二提調意言啓曰。新除授兼內乘李格。時無職名。令該曹卽爲口傳付軍職。冠帶常仕。何如。傳曰。允。
정조 1년
兵曹口傳政事。副司果李格。
정조 1년
任希簡。以弘文館言啓曰。校理李謙彬。旣有只推之命。卽爲牌招察任。何如。傳曰。允。
정조 1년
申應顯。以承文院官員。以都提調意言啓曰。今此珍島靈光兩處漂漢人。入送咨文。正書安寶後。定禁軍騎撥下送于領去齎咨官金鴻喆所到處。以爲傳給之地。何如。傳曰。允。
정조 1년
又以刑曹言啓曰。左捕廳移送借射罪人黃海道瑞興居李元芳。自臣曹依筵敎。今方嚴刑三次。依律勘處。代射罪人黃州居韓昌岳。事當一體擧行。而係是出身。移義禁府擧行。何如。傳曰。允。
정조 1년
丁酉十一月二十九日申時。上御誠正閣。到記儒生製述及居齋儒生殿講入侍時。左承旨李亨逵。右承旨任希簡。右副承旨李秉模。同副承旨申應顯。記事官柳孟養鄭東浚。記事官徐龍輔金勉柱。以次進伏訖。試官弘文提學洪國榮。大司成徐浩修。校理朴祐源。副校理南鶴聞。率儒生行四拜禮。以次進伏訖。上下詢浩修曰。入來儒生。幾何。浩修對曰。九十餘人矣。上命國榮。下敎于儒生等曰。粵自列聖朝。有月三講之規矣。近久不行。殊非育菁莪之美意。故欲爲申明舊典。玆召爾等。一則復古規之意也。一則勸多士之意也。今日則以家人父子之義。召試爾等。簡率禮貌。不爲分坐。且許同坐。勿以今番之如是。後於科埸。有亂雜之弊焉。且欲出有用之文。以試汝蘊抱之才。而日力差晩。故玆揭表題。此雖非賜第之科。必加意善做。毋或曳白。以副勉旃之意。仍命懸題。懸題訖。上曰。其中講生爲幾人乎。浩修曰。爲二十餘人矣。上命儒生進講。幼學曺亨壽等。以次進講。講畢。上命考製述。試劵。考劵訖。拆榜。取李台漢等四人訖。國榮曰。湯劑。當爲進御乎。上曰。持入。可也。醫官慶絢。擎進湯劑。上進御。仍命退。諸臣以次退出。
정조 1년
行都承旨洪國榮藥院直。左承旨李亨逵齋直。右承旨任希簡坐直。左副承旨李鎭衡齋直。右副承旨李秉模坐直。同副承旨申應顯齋直。注書柳孟養藥院直鄭東浚仕直。事變假注書朴長卨仕。
정조 1년
以京畿監司權噵狀啓。楊州牧李章漢妻柳氏等。爲虎囕死渰死事。傳于李秉模曰。令本道恤典擧行。
정조 1년
申應顯。以義禁府言啓曰。因刑曹啓辭。代射罪人韓昌岳。係是出身。移本府擧行事。允下矣。韓昌岳今方待命。卽爲拿囚之意。敢啓。傳曰。知道。
정조 1년
丁酉十一月三十日巳時。上御熙政堂。儒生月三講入侍時。左承旨李亨逵。右承旨任希簡。左副承旨李鎭衡。右副承旨李秉模。同副承旨申應顯。記事官柳孟養鄭東浚。記事官徐龍輔金勉柱。以次進伏訖。試官弘文提學洪國榮。大司成徐浩修。校理朴祐源。副修撰南鶴聞。率儒生宋獻圭等九十四人。行四拜禮訖。以次進伏。上命進講。儒生宋獻圭徐弘輔等。以次進講。上命書傳敎曰。諸承旨持公事。入侍。都承旨洪國榮。左承旨李亨逵。右承旨任希簡。左副承旨李鎭衡。右副承旨李秉模。同副承旨申應顯。各持公事進伏。上命以次讀奏。國榮讀奏義州府尹齎咨官出山海關事狀啓。及全羅右水使靈光漂胡問情事狀啓訖。上命書判付。亨逵讀奏全羅兵事茂長漂到異國船問情。黑山島漂到人問情。珍島漂到人問情狀啓。及全羅監司羅州都草島漂到異國人狀啓訖。上命書判付。希簡讀奏觀象監日暈單子。及平安監司百歲以上老人處。因傳敎衣資食物題給事狀啓訖。上命書判付。鎭衡讀奏尙衣院小龍文席單子訖。上命書判付。秉模讀奏公忠監司。今丁酉年摠數米太數爻開坐事狀啓。及京畿監司楊州李章漢妻柳氏爲虎囕死事狀啓。戶曹郞廳監察眼同。各司錢穀摘奸單子訖。上命書判付。★★讀奏平安監司因有旨。李東憲滯留三和府時。作弊與否狀啓及公忠道利仁察訪申愷遭父喪。其代令該曹差出下送事。全羅監司飛禽島漂到人越海糧米計給事狀啓。上命書判付。各公事判付訖。上曰。此後則每日申前。諸承旨持公事入侍事。政院知悉。儒生等進講畢。上命書傳敎曰。居齋儒生製述居首生員李台漢論語一部。之次進士金禧燮。進士沈喜永。進士李世基。各紙三卷筆伍枝墨三笏。殿講寄齋居首幼學金廷龍。上齋純通生員朴命燮。進士姜彙斌。進士李長演。各紙三卷筆五枝墨五笏。賜給。掌議宋獻圭徐弘輔。色掌尹毅東李敎明。各紙二卷筆三枝墨二笏。賜給。仍命退。諸臣以次退出。
정조 1년
行都承旨洪國榮藥院直。左承旨李亨逵坐。右承旨任希簡坐。左副承旨李鎭衡坐。右副承旨李秉模坐直。同副承旨申應顯坐直。注書柳孟養藥院直鄭東浚仕直。事變假注書朴長卨仕。
정조 1년
傳于李亨逵曰。承史侍衛軍兵毛具。
정조 1년
傳于李秉模曰。右承旨馳詣宗廟。奉審以來。
정조 1년
李秉模。以漢城府言啓曰。內庫藏氷。依前定奪。別單書入。令紫門監。依例捧入之意。敢啓。傳曰。知道。
정조 1년
申應顯。以義禁府言啓曰。平安監司洪樂純狀啓。據刑曹粘目內。黃龍別將李春相。委曲僉使李鎭鼎。安義僉使金慶赫等。移本府處之事。允下矣。李春相李鎭鼎金慶赫等。俱在任所云。依例發遣府書吏羅將交代後。竝拿來。何如。傳曰。自本道。旣已嚴棍云。且與初次海西差使員。有間。竝分揀。
정조 1년
丁酉十二月初一日午時。上詣孝明殿。晝茶禮入侍時。右承旨任希簡。左副承旨李鎭衡。右副承旨李秉模。同副承旨申應顯。記事官鄭東浚。記事官徐龍輔金勉柱。以次陪從。上具衰服。詣孝明殿。親行晝茶禮。儀註上同上還詣幕次。上曰。右承旨元陵奉審。同副承旨徽寧殿奉審。出榻敎上還內。承史以次退出。
정조 1년
丁酉十二月初一日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。湯劑尙未進御。日且暮矣。令醫官。可以奉入乎。上曰。今已過時。又値水剌時。今日則姑闕之。無妨矣。命讀吏兵曹歲抄。國榮次第讀奏。上點下。入命書蕩滌。命書傳敎曰。吏兵曹歲抄中。點下者。蕩滌者。竝依例捧傳旨。命讀禁府關西邊將拿來草記。國榮讀奏訖。命書批答。命退去。諸臣以次退出。
정조 1년
丁酉十二月初一日四更一點。上詣孝明殿。親祭入侍時。行都承旨洪國榮。左承旨李亨逵。右承旨任希簡。左副承旨李鎭衡。右副承旨李秉模。同副承旨申應顯。記事官柳孟養鄭東浚。記事官徐龍輔金勉柱。以次陪從。上具布裹翼善冠布圓領袍。乘輿出協陽門。上曰。侍衛軍兵毛具。駕前下敎由建陽門。入明政門降輿。入幕次。改具衰服。詣孝明殿。就板位。贊禮禮曹判書李景祜啓請俯伏哭。上俯伏哭。贊禮啓請止哭興四拜。上止哭興四拜。贊禮啓請詣盥洗位。上詣盥洗位西向立。應顯承水。秉模沃水。鎭衡進巾。亨逵受巾。贊禮啓請詣樽所。上詣樽所北向立。鎭衡酌酒。亨逵受酒。贊禮啓請詣靈座前。上詣靈座前俯伏。應顯捧爐。秉模捧香。上三香。秉模進爵。希簡奠爵。上俯伏興。少退跪。大祝修撰朴祐源讀祝訖。贊禮啓請降復位。上降復位。終獻官徐命善進前奏曰。連爲親祭之餘。聖體似有感候。且日寒如此。旣行初獻禮。還詣小次。則似好矣。上曰。氣則一樣矣。亞獻終獻如初獻禮。贊禮啓請俯伏哭。上俯伏哭。贊禮啓請興四拜。上興四拜。贊禮啓請禮畢。上還詣小次。改具布裹翼善冠布圓領袍。乘輿出明政門。由建陽門。入協陽門內。降輿還內。諸臣以次退出。
정조 1년
行都承旨洪國榮藥院直。左承旨李亨逵坐。右承旨任希簡坐直。左副承旨李鎭衡坐。右副承旨李秉模坐直。同副承旨申應顯坐。注書柳孟養藥院直鄭東浚仕直。事變假注書朴長卨仕。
정조 1년
下直。淸河縣監尹衡喆。
정조 1년
申應顯啓曰。合辭方張之時。諫院無詣臺之員。除在外外。大司諫柳戇牌招。何如。傳曰。允。
정조 1년
傳于李鎭衡曰。吏曹佐郞沈豐之。禁推傳旨啓下已久。而尙今稽滯云。沈豐之分揀。當該中官。自本院査實後。推考。
정조 1년
以大臣置處取稟。傳于李秉模曰。當日爲之。
정조 1년
以政官牌招啓辭。傳于任希簡曰。勿論臺言之過否。在銓官之道。固當有改無勉而已。豈可以是撕捱乎。卽爲牌招。使之開政。
정조 1년
以大司諫柳戇。牌不進罷職傳旨。傳于申應顯曰。只推。
정조 1년
持平宋銓啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請故判書李潭。亟施追削之典。請三水府定配罪人洪達洙。亟令王府更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。夬正王法。請削叛罪人有臣宗甲義駿。竝令王府。設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。快施當律。請黑山島島配罪人李普溫。設鞫嚴問。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請旌義縣減死安置罪人興老。亟寢酌處之命。仍令王府。設鞫得情。快正王法。請還收罪人李彝永李㖯伊重根。減死刑配之命。竝依本律施行。措辭見上答府曰。不允。
정조 1년
副提學鄭民始疏曰。伏以臣。於日昨伏奉敎旨。以臣爲弘文館副提學者。聞命惝怳。繼而憂恐。臣本寒素。念絶榮顯。徒以聖眷偏重。人望隨歸。非有文學言行之可以伏一世。謨猷才諝之可以需當時。而歲中屢遷。揚歷殆遍。隆渥殊遇。若專一己之私。華貫淸銜。便作倘來之物。過福爲災。不敢自恤。負乘致冠。理所難免。私心怵惕。如集于木。況此玉署長官。素稱通政極選。地望尤峻。掄揀自別。歷數前人。未有如臣之猥且濫者。噫嘻。臣受恩如天。淪肥浹髓。而徒依寵靈。不思止足。名器。由臣而隳壞。爵賞。由臣而屑越。以致一毫有累於聖明難愼之政。則臣雖萬萬滅死。何以贖其辜哉。臣之前後除拜。輒上辭本。而操守不固。義分是懼。一再逡巡。末乃承膺。臣言自歸於虛套。聖心亦視以飾讓。殿下於臣。天地也。父母也。凡有血懇。宜蒙體諒。而獨恨臣誠意淺薄。未能仰格。終不免循例應文之歸。旣無以自暴其本心。又無以見信於同朝。每念及此。滿心慙惶。今若特蒙曲恕之恩。俾遂克讓之美。則臣身榮寵。當百倍於職名之冒膺也。玆敢略陳短章。仰瀆崇聽。伏乞聖慈。亟賜遞改。以重公器。以安私分。千萬幸甚。答曰。省疏具悉。爾何例讓。爾其勿辭。從速察職。
정조 1년
吏曹參判李在簡。參議李義翊聯名疏曰。伏以臣等。俱以無似。猥叨銓任。早晩僨誤。固已自料。卽伏見大司諫柳戇箚本。以兩臺臣檢擬及咸安前郡守內移事。有當該銓官重推之請。臣等於是。實不勝瞿然悚恧之至。多臺排望。極其苟簡。不得已有內擬之擧。而臨政注擬。只觀其赴任之久近。未及較量於本邑民情之緩急。至於兩臺臣。俱以曾經玉署之人。或屢經臺職於今年之內。或歷試中外於甄敍之後。循例檢擬。初不致慮於其間。迺者相規之言。發於司直之地。臣等不審之失。於是乎大矣。噫。臺閣之職。何等重任。守令遷移。亦自不輕。而全不審量。乃至於此。其爲罪。是豈問備薄勘。所可贖其萬一也哉。諫長所請。雖出寬恕。臣等處義。有難晏然。玆敢相率陳章。仰請譴何。伏乞聖明。亟降威罰。以爲政注不審者之戒焉。答曰。省疏具悉。卿等勿辭察任。
정조 1년
丁酉十二月初二日巳時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。今日則日氣酷寒。夜間聖體。若何。上曰。一樣矣。國榮曰。去夜寢睡。何如。上曰。善寢矣。命書副提學鄭民始疏批。上曰。政官入來乎。國榮曰。因諫長之請推。方陳引義之章云矣。上曰。臺言請勘。不過問備。則似不可以此爲引矣。國榮曰。臺臣所請。雖是輕勘。注擬不審之言。最爲銓官之所逼。其所撕捱。似無怪矣。上曰。晝講時刻漸近。詣閤習講事。分付。命退去。諸臣以次出。
정조 1년
丁酉十二月初二日巳時。上御熙政堂。晝講入侍時。知事鄭尙淳。特進官李衍祥。參贊官李秉模。侍讀官沈有鎭。檢討官安聖彬。記事官鄭東浚。記事官徐龍輔金勉柱。宗臣廣陵君埏。武臣副護軍金道煥。以次進伏訖。上命書傳敎曰。今日以後。以縕繹間。日暖間。歲前無開講之日。而講時已屆之後。以罪人行刑。有頉稟之擧。該曹似是不知之致。經筵勿爲頉稟。罪人行刑。更以無故日行刑事。分付。上讀前受音訖。有鎭讀論語第一卷。自季康子問使民。止見義不爲無勇也。上讀新受音訖。有鎭曰。季康子之所問。欲其民之敬忠且勸。而夫子之所答。先使季子莊孝而擧善。此所謂反諸己也。夫學者爲己故。反諸己爲爲學之要道。而人君之學。與匹庶尤異。如有一夫一婦。不得蒙其化。則非但反諸己。乃罪諸己。蓋民之爲善。卽君師之責故也。是故。夏禹之泣辜其治化之不如堯舜也。殷湯曰。萬方有罪。在予一人。此謂民之善惡。惟在於導率也。禹湯之治化。非不美且盛矣。而猶有此泣辜罪己之德故。所以克致禹湯之化也。此等處。伏願深留睿念焉。末章。非其鬼而祭之者。不當爲而爲之之謂也。見義不爲者。當爲而不爲之謂也。古今世人之痼弊。都在於此。謹當敷陳焉。爲士子者。讀書修身。所當爲而不爲。尋摘章句。僥倖一第。不當爲而爲之。此見義不爲。祭非其鬼之類也。爲朝官者。隨分盡職。所當爲而不爲。趨附權勢。圖占顯要。不當爲而爲之。此見義不爲。祭非其鬼之類也。非但士子。朝官如此。如秦皇漢武之爲君也。天之立君。以爲民也。而不思奉天道恤民隱。惟黷武求仙是事。以至於封禪而祈禱。此亦見義不爲。祭非其鬼之類也。歷數前古。能盡此章之美者。惟周文王一人而已。文王爲人君。止於仁。爲人臣。止於敬。爲人子。止於孝。爲人父。止於慈。與國人交。止於信。此爲吾所當爲者也。詩曰愷悌君子。求福不回。此不爲其不當爲者也。聖人之言。極其簡要。此一章文義驟看。似無別般深意。而細玩詳賾。則君臣上下之所可戒者。皆在這中。而無適不可。敢此仰達。聖彬曰。此章。孔子於三代之禮。以損益二字。反覆論難。三代損益。卽夏忠殷質周文之謂也。其所損益。俱是聖帝明王。因時損益。以賁治化之道也。孔子曰周監於二代。郁郁乎文哉。吾從周。三代之中。亦以周之損益。爲可從也。朱子曰此聖人不得其位。無制作之時。亦不得不從周也。使夫子而得其位。則將損益四代。以爲百王不易之法。不專從周而已。人主則有其位。制作損益。無不自己爲之。苟欲爲之。三代損益之事。亦自可行。顧今新化淸明。至治將期。惟願以損益二字。深思留神。不獨監於夏殷而已。如朱子所論損益四代之說。而第損益之道。亦不可以一時見得容易爲之。先於窮格工夫。益加體認。執其中道。因時損益。遂成百王不易之法。以爲億萬年無彊之休焉。上曰。上下番所陳。俱好矣。尙淳曰。下番已以損益陳達。而蓋以我朝言之。文具漸勝於質朴。殿下處君師之位。益務質實之道。以復國初淳古之風。是臣所望矣。上曰。所陳。好矣。衍祥曰。論語所論。不過日用間事爲也。上番已以見義不爲。仰陳文義。而若眞有所知而不爲。則實是無勇之人。而果無所知故。必不能爲之矣。上曰。所陳。好矣。秉模曰。儒臣經筵已奏。別無更達矣。上曰。臨之以莊之莊字。訓詁釋之曰。容貌端嚴。豈可但以容貌之端嚴。爲使民敬忠之道乎。有鎭曰。非獨外貌端莊之謂矣。上曰。孝慈則忠云者。卽指季康子乎。卽指民乎。有鎭曰。季康子孝慈。則民亦觀感效忠之義矣。上曰。季康子所問敬忠以勸。卽謂上行敬忠。則民亦自勸之意乎。有鎭曰。然矣。上曰。此篇則曰。人而無信。不知生。可也。詩則曰。人而無禮。胡不遄死。抑以聖人辭不迫切而然乎。抑有輕重於其間而然乎。有鎭曰。別無輕重之別。而此篇大車小車之喩。意亦深矣。上曰。若云周因於殷。則禮亦在中。而必拈出禮字言之。何也。有鎭曰。禮字。似是統而言之之義矣。上曰。子張之問。似未及於禮樂文物損益之際而發矣。聖彬曰。子張有問故。夫子推而演之。以爲發明子張之問。則似未及於禮樂之損益矣。上命經筵先退。上命書金吾草記判付訖。仍命退。承史以次退出。
정조 1년
丁酉十二月初二日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。命書吏曹參判李在簡等疏批。上曰。疏批已下。政官牌去來催促事。分付。命讀諸道狀啓。國榮讀奏訖。命退去。諸臣以次退出。
정조 1년
丁酉十二月初二日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。屢下飭敎。而政官一味撕捱。尙不開政。殊極可駭。注書出去。連爲催促。上曰。明日卽右相抗章叫閽之日也。追憶其時。危亡在卽。如非先大王止慈之恩。卿等至誠衛護。則何以得保今日乎。以每年此日。召見同患難諸臣。今雖哀遑之時。暫爲召見無妨耶。國榮曰。聖敎。誠好矣。諸臣聞此下敎。則必皆感泣矣。上曰。左相副提學。明日入來事。豫爲通及。可也。命讀公事。國榮讀奏。命退去。諸臣以次退出。
정조 1년
行都承旨洪國榮藥院直。左承旨李亨逵坐。右承旨任希簡坐。左副承旨李鎭衡坐。右副承旨李秉模坐。同副承旨申應顯坐。注書柳孟養藥院直鄭東浚仕直。事變假注書朴長卨仕。
정조 1년
傳于任希簡曰。今日晝茶禮親祭時。右相禁衛大將副提學同爲入參。仍爲入侍。
정조 1년
任希簡。以弘文館言啓曰。本館上番副校理臣沈有鎭。以禁衛營從事官。今日本營坐起時。晝仕出去之意。敢啓。傳曰。知道。
정조 1년
又以吏批言啓曰。前領府事李溵敍用事。命下矣。當爲置處。而本曹無相當窠。依例送西之意。敢啓。傳曰。知道。
정조 1년
李秉模。以兵批言啓曰。前判府事徐命膺。自吏曹送西矣。依前下敎。當付判中樞。而判中樞二窠。輔國判書李益炡沈㲄。今方見帶。依例加設判中樞下批之意。敢啓。傳曰。知道。
정조 1년
有政。吏批。判書金鍾秀受由在外。參判李在簡式暇。參議李義翊進。右承旨任希簡進。啓曰。判書金鍾秀受由在外。參判李在簡式暇。小臣獨政未安。何以爲之。敢稟。傳曰。只出緊任。以嚴思憲爲持平。洪周萬爲獻納。曺遠振爲正言。沈豐之爲副修撰。李延䄵李殷模鄭淵淳爲兵曹佐郞。洪昌源爲利仁察訪。李迪喆爲公忠都事。
정조 1년
兵批。行判書鄭弘淳試所進。參判嚴璹入直進。參議徐有防病。參知李敬養病。右副承旨李秉模進。判府事徐命膺。副護軍李熤李東植金光宇。副司直宋載經徐廻修。副司果尹遠東朴應煥金魯衡。領中樞府事單李溵。
정조 1년
備忘記。欲以每年今日。召見同患難諸臣者。予意在於一則共誦先王如天之恩。一則兼敍曩日衛予之功。今日在廷諸臣。果能領會否。曾欲下敎而未果矣。往在乙未年此日。逆邊之謀易儲位之計。日急。至於右相疏徹之後。筵中諸臣。皆右賊徒。或請言根。或諉深文。又或以可東可西之說。依俙慢漶。而惟於其時承宣之誠心建白。人孰不知。其在嚴忠逆。存激掦之道。不可無奬用之擧。今始陞秩。抑云晩矣。工判方帶金吾劇務。本職今姑許遞。行副司直鄭好仁。特擢工曹判書。卽爲牌招。當日謝恩。
정조 1년
傳于李秉模曰。金虎門留門。工曹判書牌招謝恩後。下鑰。
정조 1년
以工曹判書鄭好仁再牌不進傳旨。傳于李秉模曰。待開門。更爲牌招。
정조 1년
全羅監司鄭元始狀啓。古郡山土兵都哲伊等十三名渰死事。傳于李秉模曰。令本道。恤典擧行。
정조 1년
李秉模。以義禁府言啓曰。保放罪人許𣷯査啓。今已啓下。依例還囚之意。敢啓。傳曰。知道。
정조 1년
右承旨任希簡疏曰。伏以臣。所帶春秋之銜。與副提學臣鄭民始。有姨從兄弟應避之嫌。伏乞亟令該曹。照例遞改。以存公格焉。
정조 1년
丁酉十二月初三日。兼春秋朴行淳。義禁府啓目。時囚罪人許𣷯。還穀逋欠罪照律。前府使元厚鎭擅分罪。前已勘處。置之。何如。啓。傳曰。依允。
정조 1년
丁酉十二月初三日巳時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。俄聞醫女所傳之言。則王大妃殿氣候。顯有差勝之勢云。不勝慶幸。上曰。水剌進御之道。比前稍勝。而上氣之症。時時發作。且外感。終未快解矣。國榮曰。上氣之候。卽是本症候。大勢少減。誠爲萬幸。外感則若愼攝。自可差復。固不當過慮矣。上曰。右相入來乎。國榮曰。與副提學。依下敎。入來矣。上曰。政官入來乎。國榮曰。飭敎屢下故。俄已入來。今方開政矣。上曰。政望。注書出去。催促持入。賤臣承命而出。持望筒進前。上落點。仍命退去。諸臣以次出。
정조 1년
丁酉十二月初三日午時。上詣孝明殿。晝茶禮入侍時。左承旨李亨逵。右承旨任希簡。左副承旨李鎭衡。右副承旨李秉模。同副承旨申應顯。記事官柳孟養鄭東浚。記事官徐龍輔金勉柱。右議政徐命善。禁衛大將洪國榮。副提學鄭民始。以次侍立。上具衰服。詣孝明殿。就板位。贊儀啓請俯伏哭。上俯伏哭。贊儀啓請止哭興四拜。上興四拜。贊儀啓請詣盥洗位。上詣盥洗位西向立。上盥手。應顯承水。秉模沃水。鎭衡進巾。亨逵受巾。贊儀啓請詣樽所。上詣樽所北向立。秉模酌酒。鎭衡受酒。贊儀啓請詣靈座前。上詣靈座前。應顯捧爐。秉模捧香。鎭衡進爵。亨逵奠爵。三獻如儀。上俯伏興平身。仍詣板位。贊儀啓請俯伏哭。上俯伏哭。贊儀啓請止哭興四拜。上興四拜訖。還詣幕次。諸臣以次退出。
정조 1년
丁酉十二月初三日申時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。右相副提學左副承旨入侍。出榻敎右議政徐命善。副提學鄭民始。左副承旨李鎭衡進前。命善曰。日間聖體。若何。上曰。一樣矣。上曰。今日召見卿等。予心一倍愴感。乙未此日。右相不顧死生。尺疏叫閽。其時危難之狀。已不可勝言。而如非先大王至明至仁之德。則何以沮逆謀而保儲位乎。予之得有今日。上而先王之恩。下而諸公之力。今日之召。卽無忘在莒之意也。命善曰。臣等獲逢今日。特命賜對。益不勝感涕。而當其艱險之時。國家安危。迫在呼吸。則爲今日臣子者。孰無捐生報國之心乎。臣之抗疏。亦不過臣分之當然。而每承聖敎。悚惶交極。國榮曰。追思伊日之事。且承聖敎。膽掉心驚。抑塞不知所對矣。逆謀益急。儲位日危。而顧瞻域中。無一可恃。獨右相。有死國之心。忘身抗疏。終使宗社有再安之慶。論其樹立。可謂功存社稷。此臣等之所不能及也。上曰。如非斷斷血忱。則豈能判此至難之事乎。至今思之。不覺竦然也。民始曰。當此至危至艱之時。不念一身之死生。深痛國家之阽危。扶大義於賊焰熾張之時。抗一疏於天陛深嚴之地。逆謀由是而莫售。國勢以之而賴安。求之古人。其所樹立。無與爲比矣。鎭衡曰。自古名臣碩輔之樹立王事者。何限。而未有如右相之挺身叫閤。掃除群凶。使四百年宗社。置之於磐泰之境。功業之卓卓。益覺欽歎。命善曰。旣承聖敎。又聞諸臣之奏。褒功之敎。奬節之言。都侈於臣身。益不勝愧恧。臣之一疏。固不過一時憂憤之激於中。而至若知申。克仗孤忠。至誠保護之功。眞可謂支廈之一木。擎天之隻手。當此之時。如無知申翊聖之功。則雖有臣疏。危機。何以轉斡。大計。何以贊成乎。上曰。卿言。是矣。如非知申慷慨扶護之誠。則賊謀實難測度。到此地頭。卿疏之有無。何足論乎。四百年宗社。再安於二人之手。非獨予躬之爲幸。實爲國家萬世之福也。國榮曰。君臣之共享太平。非但臣等八字之爲好。國家之福力。可謂洪大矣。上曰。方當哀遑之時。此日不得設小酌。心甚悵然。自明年以後。每年略備酒饌。共誦先王如天之恩。兼敍諸公衛予之功。例以爲常。好矣。命善等曰。時値諒闇。臣等不得稱爵獻壽。下情不勝悵缺矣。命退去。諸臣以次退出。
정조 1년
行都承旨洪國榮藥院直。左承旨李亨逵坐。右承旨鄭民始坐直。左副承旨李秉模坐直。右副承旨李敬養坐。同副承旨申應顯坐。注書柳孟養藥院直鄭東浚病。假注書李兢淵仕直。事變假注書朴長卨仕。
정조 1년
李亨逵啓曰。行大司憲李徽之未肅拜。執義李宗榮任所在外。掌令兪彦鏶在外。金鍾厚在外。持平宋銓呈辭。嚴思憲在外。以監察茶時之意。敢啓。傳曰。知道。
정조 1년
任希簡啓曰。公忠都事李迪喆。今日謝恩單子。誤書以下直。至於入啓。事甚未安。原單子勿施。當該都事李迪喆推考。何如。傳曰。允。
정조 1년
假注書望。注書鄭東浚病。代以李兢淵爲假注書。
정조 1년
傳于任希簡曰。左副承旨實𧏮未差云。今姑許遞。承旨前望單子入之。待下批。牌招察任。
정조 1년
承旨前望單子入之。以鄭民始落點。
정조 1년
承旨前望單子入之。以李敬養落點。
정조 1년
李亨逵。以備邊司言啓曰。卽見黃海水使黃寀。監司徐有寧狀啓謄報。則以爲大國盛京奉天府南錦州人九名。及廣東省潮州府澄海縣人十四名。福建人一名。俱爲漂到於白翎鎭大靑島。而考其票文。見其問情。則南錦州人。以捕魚漂來。澄海縣人及福建人。亦以商船溧來者。而渠輩情願。船隻破傷。欲從旱路還歸云矣。今此漂人等船隻。旣如是破傷。依其願。從旱路入送。而所着衣袴。依例製給。沿路刷馬。定差員護送等節。及彼人物件中。可以運致者。亦以刷馬替送。卜重難運者。從厚折價以給。所破船隻。可以有用則依例折給。如果無用則卽地燒火。以本營譯學一人領付於沿路有譯學處。以抵於今番靈光珍島兩漂人領去咨官之行。而一邊治送。一邊狀聞事。已自備局。行關知委矣。日寒如此。凡干供饋等節。另飭擧行。以示朝家優恤之意。咨官之發行。已過累日。申飭道帥臣。卽速領付。而咨文則令槐院。卽爲撰出。定禁軍。騎撥下送。傳給于咨官所到處。以爲入送北京之地。何如。傳曰。允。
정조 1년
丁酉十二月初四日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。昨伏見鄭好仁陞擢備忘。而益歎聖聰之卓越矣。其時事狀。臣亦詳知。右相疏徹之後。入侍之臣。孰無右賊之心。而獨此重臣。誠心顧護。明白陳達。以至泰安之境。如非嚴於忠逆。豈如是乎。上曰。備忘已言之。而其時筵中諸臣。擧皆詆斥。相臣愛護賊徒言根之說。深文之斥。至發於前席。其他漫漶彌縫之言。一套齊起。而不意承宣。及讀予疏至誠奏對。以破賊膽。其爲國效忠之誠。令人感服。予至今不忘于中。故有此陞擢之命矣。國榮曰。備忘一布。聽聞必爲洽然矣。上曰。外人若聞其時事狀。則必皆驚歎矣。國榮曰。然矣。上曰。工判入來乎。國榮曰。尙未入來云矣。命退去。諸臣以次出。
정조 1년
丁酉十二月初四日未時。上御誠正閣。藥房副提調持加減交濟湯入侍時。副提調洪國榮。記事官柳孟養林錫喆徐龍輔。醫官慶絢。以次進伏訖。絢奉湯劑進前。上進御。上曰。右承旨今日。何不仕進乎。國榮曰。聞素患癖積方苦。不得仕進云矣。上曰。旣有實恙。則勢難强迫矣。國榮曰。似然矣。命書傳敎曰。右承旨有實𧏮云。今姑許遞。上曰。注書出去。承旨前望單子。持入。賤臣承命而出。持前望單子進前。上落點。李敬養命讀公事。國榮讀奏。命退去。諸臣以次出。
정조 1년
丁酉十二月初四日申時。上御誠正閣。右承旨入侍時。右承旨鄭民始。假注書李兢淵。記事官林錫喆徐龍輔。以次進伏訖。上曰。休息未久。復拜承旨。得無難乎。民始曰。病狀姑未快差矣。上曰。新除工判。見之乎。民始曰。俄者肅謝時。入來於政院。故見之矣。上曰。此人之陞擢。亦云晩矣。民始曰。然矣。上命書御製同德會序。上曰。都承旨入侍。行都承旨洪國榮進前。上曰。昨日之會。不可無言。故。有所製者。卿其見之。國榮進讀訖。上曰。文體與命意。何如。國榮曰。命意與敍事。皆洽好。而下段中。以安不忘危爲結語者。尤不勝欽歎矣。殿下以此四字。爲元符。則雖享盈盛之樂。而自無恬嬉之念。何憂乎制治之艱。何患乎守成之難乎。上曰。卿言。好矣。民始曰。安不忘危四字。果爲守成之要道矣。上曰。向來艱危之事。尙今骨驚。雖欲忘之。其可得乎。國榮曰。古人所謂毋忘在莒者。實是今日準備語也。上曰。然矣。民始讀奏全羅水使啓本訖。上命退。諸臣以次出。
정조 1년
行都承旨洪國榮藥院直。左承旨李亨逵坐。右承旨鄭民始坐直。左副承旨李秉模坐直。右副承旨李敬養坐。同副承旨申應顯式暇。注書柳孟養藥院直鄭東浚病。假注書李兢淵仕直。事變假注書朴長卨仕。
정조 1년
李亨逵啓曰。行大司憲李徽之未肅拜。執義李宗榮任所在外。掌令兪彦鏶在外。金鍾厚在外。持平宋銓呈辭。嚴思憲在外。監察茶時之意。敢啓。傳曰。知道。
정조 1년
傳于李亨逵曰。日寒如此。禁府刑曹輕囚。竝放送。
정조 1년
李敬養。以禮曹言啓曰。因關西御史沈念祖書啓。道內孝烈人等。分等草記事。命下矣。詳考該道御史書啓。則江界金鳳采。寧邊將校崔顯光妻林召史。義州鄕人金致瑀妻金氏。江西鄕人金宗生妻鄭氏。旌褒事也。江西鄕人金宗生妻鄭氏。其夫屬纊之後。卽地飮滷。同時招魂。其烈心苦行。有足感歎。不可無表異之擧。合施旌閭之典。義州鄕人金致瑀妻金氏。夫死之後。毋憾送終。及至三年之畢。飮滷而死。生前備置殯斂之具。矢心從死。處事雍容。誠甚可尙。宜有復戶之典。寧邊將校崔顯光妻林召史。結廬夫墳之側。朝晡之供。衣服之節。拜墓之禮。十七年之間。終始如一。其爲篤行。誠可歎美。而丁亥年。旣蒙復戶之恩典。則今無可以疊施。江界鄕人金鳳采。養生送死。皆有其禮。年今八十而不衰。鄕里稱以孝子。誠敬之篤如此。雖甚嘉尙。此是人子之常節。別無可以旌表之道。而江界金鳳采。寧邊林召史。俱以邊土之民。其孝行貞心。俱不可泯沒。見方生存。此兩人。令本道。衣資食物從厚題給。以爲樹風聲之道。似爲合宜。係是恩典。非臣曹所敢擅便。上裁。何如。傳曰。允。
정조 1년
李亨逵。以訓鍊都監言啓曰。去夜四更量。幼學朴敦源犯夜。本局邏卒處被捉。依先朝受敎。移送秋曹之意。敢啓。傳曰。知道。
정조 1년
又以刑曹言啓曰。因訓鍊都監草記。去夜四更量。幼學朴敦源犯夜被捉。移送秋曹事。命下矣。犯夜人朴敦源。依律文。決笞五十度放送之意。敢啓。傳曰。知道。
정조 1년
又以義禁府言啓曰。日寒如此。輕囚放送事。命下矣。時囚罪人白兌起鄭弼臣等。竝放送。而尹珖許𣷯韓昌岳等。所坐不輕。不得放送之意。敢啓。傳曰。知道。
정조 1년
又以刑曹言啓曰。輕囚放送事。命下矣。依傳敎。輕囚罪人奴福同南聚星等。竝放釋之意。敢啓。傳曰。知道。
정조 1년
李秉模。以漢城府言啓曰。京居人崔呈狀內。渠之田畓在於長湍。年久浦落。泥生於交河地。爲明惠公主房導掌所橫占云。稱冤起訟。故發關本道。使兩邑摘奸尺量。則該宮折受。已準於御覽成冊所付之結數。而至於泥生處。自是折受之外。不當混侵之故。決給崔哥之後。泥生成冊。俾卽出給。則內司牒報。以爲此田畓。因特敎移屬者。則不可遽然出給爲言。屢此防報。自臣府。取覽判付。則內司啓目有曰。罷宮房土地。各自田畓所在邑。一從量案。使之修報草成冊云云而已。至於泥生處。自是新起。非但不入於量案。又不擧論於啓目。而內司之忽。以此混稱牧敎。有若以泥生新起。別有判付者然。以爲週遮漫漶之計者。事之可駭。莫此爲甚。所爲泥生成冊。卽令出給。其所混稱。特敎從中操縱之罪。不可以尋常處之。當該書員。則自臣府。今方推治。而其官員則使內司現告。令攸司。從重科罪。何如。傳曰。允。
정조 1년
丁酉十二月初五日巳時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。臣適忝惠堂。以惠郞事。當有所區區愚見。而今方有窠。將差出云。故敢此仰達矣。夫設官分職。惟人是擇。則豈有屬此之窠。屬彼之窠。而獨於惠郞。自十餘年前。一大臣創出無前之規。其弊轉痼。甚至於吏隷相謂曰。此窠。此邊窠也。彼窠。彼邊窠也。便爲定式。朝廷之上。豈有如許道理。而苟或以彼此爲分排之妙方。則兩色目外。抑豈無他色目乎。此事。終涉寒心。臣意則從今以後。特革此規。分付該廳。毋論彼此。惟人是擇。好矣。後日次對。下詢大臣處之。何如。上曰。年前雖有一大臣駭擧。尙今因循者。良甚慨然。斯速革之。何必更問于次對。所謂彼此窠。自今以後。爲官擇人事。分付。可也。出擧條國榮曰。南絳老復官。在於先朝末年。而聞其妻兒。不堪飢寒。彷徨郭外云。如念恤四之政。恐無先於此者。今當歲律將暮。此等之事。不可緩矣。上曰。復官旣在於先朝。則今無加爲之事。聞卿所奏。良用惻然。令該曹。題給米布。以示恤孤之意。可也。出擧條國榮曰。夫樹風敎。乃所以嚴忠逆也。當此人心陷溺。世道乖漓之日。如故幼學李義淵之値禍焰斬伐之餘。以眇然儒生。首唱大義。竝陳三件。竟以杖死。士林至今悲之者。宜有褒崇之典矣。上曰。其在扶植風敎之道。不可泯沒。特爲贈職。可也。出擧條國榮曰。故臺臣尹光天。以大訓事。被罪於先朝。而有給牒之命矣。身死之後。尙未蒙收敍之典云。此人之慷慨危忠。世所共知。其在勸懲之道。似不可泯沒矣。上曰。復官。可也。出擧條上曰。惠郞。雖是微官。各以色目差代。前所未有之事矣。國榮曰。此似小事。有關國體矣。上曰。然矣。當初創出無前之規。已極驚心。而至今因循未革。尤涉駭然矣。命退去。諸臣以次出。
정조 1년
丁酉十二月初五日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。命讀禮曹孝烈草記。國榮讀奏。上曰。遐土愚婦之烈行苦節。若是卓異。不覺感歎。國榮曰。然矣。遐俗雖迷。此等烈行。間多有之。朝廷之隨聞褒旌。亦是扶敎之大政矣。上曰。然矣。命退去。諸臣以次出。
정조 1년
丁酉十二月初五日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。卿之所奏擧條。何至今不爲書入乎。國榮曰。俄問堂后。則纔已畢書。今方入啓云矣。上曰。李義淵。當以何職貤贈云乎。國榮曰。擧條啓下後。銓曹當援例爲之。而似是臺職矣。上曰。李義淵。其時獨疏乎。國榮曰。考見日記。則果爲獨疏矣。上曰。惠郞事。善爲釐正矣。國榮曰。然矣。命讀各司草記。國榮讀奏。上曰。右承旨入侍。出榻敎命退去。諸臣以次出。
정조 1년
丁酉十二月初五日酉時。上御誠正閣。右承旨入侍時。右承旨鄭民始。假注書李兢淵。記事官徐龍輔金勉柱。以次進伏訖。上曰。今日都承旨所奏出擧條者。見之乎。民始曰。見之矣。上曰。惠郞之各以色目差代。誠極怪駭。不可不變通者。而至於三人之復官與恤典。亦宜朝家之當爲者也。民始曰。然矣。上曰。留院公事。竝入之。賤臣承命持入。民始讀奏大司諫柳戇上疏。上曰。大諫之討逆如是斷斷不已。誠意可尙矣。民始曰。其所討逆。實出於爲國血誠矣。上曰。然矣。民始讀奏諸道狀啓訖。上命退。諸臣以次出。
정조 1년
李秉模啓曰。大司憲李徽之未肅拜。執義李宗榮任所在外。掌令兪彦鏶金鍾厚在外。持平宋銓呈辭。嚴思憲在外。監察茶時之意。敢啓。傳曰。知道。
정조 1년
丁酉十二月初六日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。今日則日氣酷寒。衣襨恐有單薄之慮。如此之時。加厚爲之。似好矣。上曰。所着若稍厚。則非但動作之難便。且發氣煩之症。故雖隆寒。本不厚着矣。國榮曰。同德會序文。皆釐正乎。上曰。姑未爲之。待其釐正。卿須書之。可也。國榮曰。御製正書後。諸臣所作。當書於一幅乎。上曰。諸臣所作。各以自筆書之。作爲一軸。好矣。命退去。諸臣以次出。
정조 1년
丁酉十二月初六日午時。上御誠正閣。右承旨入侍時。右承旨鄭民始。假注書李兢淵。記事官徐龍輔金勉柱。以次進伏訖。上命奏公事。上曰。安東築堤之役。果浩大耶。民始曰。安東之爲水衝破者。甚多。若不發軍完築。則邑居無以保存云矣。上曰。嶺伯。善治云乎。民始曰。然矣。上曰。嶺湖兩南。卽國家根本之地也。方伯尤宜擇人矣。民始曰。然矣。而近來兩南之穀簿虛錄之弊。耗縮之患。甚多云。不可不一番釐正矣。上曰。此果可悶矣。民始曰。近來嶺南之庶類。多有凌嫡之弊云。此亦可悶矣。上曰。歲末停捧。果爲實惠否。民始曰。小民則怯於官威。幾皆納之於停捧之前。而惟官屬與有勢者。延拖不納。以待停捧。故殘戶則不得蒙其惠云矣。上命退。諸臣以次出。
정조 1년
丁酉十二月初六日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。還上停捧。令早出然後。小民可以蒙惠。而已捧之穀。若少於未捧。則來歲接濟。亦未免苟艱。是可爲悶也。國榮曰。聖敎。誠然矣。晩停早停。皆有其弊。限望間出令。則似無妨矣。上曰。年年每於念後。始爲停捧。故近道猶可及之。遠道則令未及布。故惠未能究。殊非一視之意。國榮曰。然矣。上曰。明日。卽貞聖王后誕辰也。附廟之後。雖欲伸情禮。不可得也。將欲行茶禮矣。國榮曰。聖敎。誠好矣。命讀諸道狀啓。國榮讀奏。命退去。諸臣以次出。
정조 1년
行都承旨洪國榮藥院直。左承旨李亨逵坐。右承旨鄭民始坐。左副承旨李秉模坐直。右副承旨李敬養坐直。同副承旨申應顯坐。注書柳孟養藥院直鄭東浚病。假注書李兢淵仕直。事變假注書朴長卨仕。
정조 1년
申應顯啓曰。行大司憲李徽之未肅拜。執義李宗榮任所在外。掌令兪彦鏶金鍾厚在外。持平宋銓呈辭。嚴思憲在外。監察茶時之意。敢啓。傳曰。知道。
정조 1년
藥房都提調徐命善。提調具允鈺。右副承旨李敬養啓曰。節屆隆冬。寒事漸劇。伏未審日間。聖體。若何。今日臣等。率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。中宮殿氣候。何如。臣等不任區區憂慮。敢來問安。竝此仰稟。答曰。知道。入侍。
정조 1년
徽寧殿展拜還內後。政院玉堂藥房口傳問安。答曰。知道。
정조 1년
李敬養。以弘文館言啓曰。本館上番校理臣朴祐源。時帶四學敎授。下番副修撰臣南鶴聞。時帶中學敎授矣。今日以儒生試取事。俱爲晝仕出去之意。敢啓。傳曰。知道。
정조 1년
傳于李秉模曰。慈殿慈宮所入之物。戶判旣承下敎。卽爲分付。
정조 1년
傳于申應顯曰。當自內酌獻禮。諸執事祭物。置之。
정조 1년
李亨逵啓曰。守禦使洪樂性。時無職名。令該曹。口傳付軍職。何如。傳曰。允。
정조 1년
奎章閣提學前望。徐命膺落點。
정조 1년
傳于李亨逵曰。侍衛軍兵毛具。
정조 1년
傳于申應顯曰。頃者儒生召試。意在勸奬。其時停擧儒生解停。特敎停擧人。一體解停。
정조 1년
吏曹口傳政事。以安暻爲贊儀。
정조 1년
以具明謙。偏禆鄭錫祚供辭。傳于李敬養曰。觀此所供。具明謙嚴題之說。自歸誣罔。前兵使具明謙。令該府。拿問處之。
정조 1년
丁酉十二月初七日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命書傳敎曰。今日。卽貞聖王后誕辰。當展拜。而日寒如此。百官行禮。置之。侍衛雲寶劍外。皆以入直磨鍊。又命書傳敎曰。挾輦軍八十名。以入直除出。槍劍軍以四十名磨鍊。副輦儀仗。置之。命讀弘文館學製。晝仕草記。國榮讀奏。上曰。展拜後。玉堂當參問安。未還宮前。玉堂不得出去乎。國榮曰。展拜旣已相値。學製似當退定矣。上曰。旣聚多士。若爲退定。則似必抑鬱。注書出去。他玉堂入參問安。入直玉堂出去。學製依例爲之事。分付。賤臣承命。分付。命退。諸臣以次出。
정조 1년
丁酉十二月初七日午時。上御誠正閣。藥房入診入侍時。都提調徐命善。提調具允鈺。右承旨鄭民始。記事官柳孟養徐龍輔金勉柱。醫官慶絢吳道炯康命吉徐命緯。以次進伏訖。命善曰。日寒甚酷。日間聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。上曰。雲寶劍。皆入來乎。民始曰。落點俄者始下。故姑未入來矣。命善請診。上曰。置之。上命醫官先退。命書傳敎曰。各司久任郞廳入侍。古例然也。近久不爲。明日來待事。分付。上曰。出宮時刻尙早。更以未正三刻爲之。前二刻入之後。承旨侍衛。待下敎詣閤事。注書出去。分付。命書傳敎曰。漂人上京。近甚陸續。沿路各邑接待。及禁雜人等節。必有疎虞之弊。彼人豈不窺我法紀乎。自備局。更加嚴飭諸道。命善曰。今年漂人連續。故沿路貽弊孔多。亦甚可悶矣。上曰。然矣。命書傳敎曰。詢瘼於貢市人。卽先朝所嘗行之者。今當歲末。該堂詳問貢市人弊瘼草記事。分付。又命書傳敎曰。雖値齋戒。當此劇沍。滯囚可悶。待明朝。禁府開坐事。分付。又命書傳敎曰。頃於夏旱。玉堂應旨之箚。請於各邑俾陳蘇瘼之方。而今已歲暮。惟前監司李普行一人外。有無弊間。俱無一張狀啓之來到者。事甚未安。諸道監司。一倂從重推考。又命書傳敎曰。本閣褒貶當前。閣臣不可不備。前望單子入之。待下批。牌招察任。又命書傳敎曰。乘轎處所。資始門外爲之。親押處所。涵仁亭爲之。自賓陽門出宮。由協陽門還內。禮兵房知悉。上謂命善曰。初三日召見卿等之時。不可無言。故有所製序矣。卿其見之。命民始讀序文。民始讀訖。上曰。所作。何如。命善曰。臣不敢仰論宸章。而命意與敍事。皆洽好矣。上曰。卿等。亦皆已製乎。命善曰。臣等姑未成篇矣。上曰。畢製後諸臣。各以自筆書於一幅。以記伊日之事。好矣。命善曰。臣等荒拙之文。若書於宸章之末。則臣等寵榮。容有極哉。命退去。諸臣以次出。
정조 1년
丁酉十二月初七日未時。上詣徽寧殿。酌獻禮入侍時。行都承旨洪國榮。左承旨李亨逵。右承旨鄭民始。左副承旨李秉模。右副承旨李敬養。同副承旨申應顯。記事官柳孟養。假注書李兢淵。記事官徐龍輔金勉柱。以次侍立。上具布裹翼善冠白布袍布裹烏犀帶。乘輿出隆孝門。上曰。奎章閣提學徐命膺牌招。出榻敎上詣涵仁亭。禮房承旨李敬養。奉祝文進前。上親押訖。仍詣徽寧殿。就板位展拜。入齋室。少頃。酌獻禮時至。上還入殿庭。就板位。行拜禮。詣盥洗位盥手。陞詣樽所。視酌酒。入詣香案前。三上香。三獻爵。少退跪。大祝讀祝訖。上降就板位。行拜禮。上曰。酌獻禮時。贊儀。何不差出乎。民始曰。自內行禮時。則無差出之例云矣。上曰。贊儀口傳差出事。分付。行禮訖。上乘輿。由協陽門還內。諸臣以次退出。
정조 1년
丁酉十二月初七日申時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。徐命膺入來乎。國榮曰。今方入來肅謝矣。上曰。今則閣官旣備。褒貶。當從近擧行乎。國榮曰。當與諸堂。相議爲之矣。上曰。各司郞廳。有久任窠乎。國榮曰。諸司各有久任原窠矣。命讀諸道狀啓。國榮讀奏。命退去。諸臣以次出。